बोल्ट हैं मुक्केबाज संतोष के प्रेरणास्रोत  
भारत की ओर से 21वें प्रेसिडेंट कप में स्वर्ण पदक जीतने वाले मुक्केबाज वी संतोष कुमार जमैका के स्प्रिंट किंग उसैन बोल्ट के मुरीद हैं।
भारत की ओर से 21वें प्रेसिडेंट कप में स्वर्ण पदक जीतने वाले मुक्केबाज वी संतोष कुमार जमैका के स्प्रिंट किंग उसैन बोल्ट के मुरीद हैं।  उन्होंने कहा कि वह मुक्केबाजी जैसे खेल में खेलने के बावजूद जमैका के शांत चित्त वाले एथलीट से प्रेरणा लेते हैं।  इस 20 वर्षीय लाइट वेल्टरवेट (64 किग्रा) मुक्केबाज ने पिछले साल एशियाई खेलों में रजत पदक प्राप्त किया था। वह प्रेसिडेंट कप में भाग लेने वाले छह साथियों के साथ आज भारत लौटे।  आंध्र प्रदेश के इस मुक्केबाज ने कहा, मेरा कोई पसंदीदा मुक्केबाज नहीं है लेकिन एक ऐसा एथलीट उसैन बोल्ट है जो मुझे प्रेरणा देता है जो अद्भुत प्रतिभा का धनी है। उनकी उपलब्धियां प्रेरणादायी है। जब मैं अंतरराष्ट्रीय स्पर्धाओं में भाग लेता हूं तो बाउट जीतने के बाद उनका जश्न मनाने का बो एंड एरो का तरीका अपनाता हूं। उन्होंने कहा, वह शानदार एथलीट है, मैंने उसकी रेस देखी हैं और मैं आश्चर्यचकित हो गया था । वह लाजवाब है। भारत ने प्रेसिडेंट कप में एक स्वर्ण और तीन कांस्य पदक जीते थे। संतोष के स्वर्ण के अलावा गौरव बिधुरी (49 किग्रा), लखबीर सिंह (75 किग्रा) और जसवीर अहलावत (81 किग्रा) ने कांस्य पदक जीते हैं।